CELEX: 32021D2277
Language: ro
Date: 2021-11-11 00:00:00
Title: Decizia (UE) 2021/2277 a Consiliului din 11 noiembrie 2021 privind semnarea, în numele Uniunii Europene, și aplicarea provizorie a Protocolului de punere în aplicare a Acordului de parteneriat în domeniul pescuitului sustenabil dintre Uniunea Europeană și Guvernul Insulelor Cook

28.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 463/1
               
            
         DECIZIA (UE) 2021/2277 A CONSILIULUI
         din 11 noiembrie 2021
         privind semnarea, în numele Uniunii Europene, și aplicarea provizorie a Protocolului de punere în aplicare a Acordului de parteneriat în domeniul pescuitului sustenabil dintre Uniunea Europeană și Guvernul Insulelor Cook
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     Acordul de parteneriat în domeniul pescuitului sustenabil dintre Uniunea Europeană și Guvernul Insulelor Cook (1) (denumit în continuare „acordul”) a fost încheiat prin Decizia (UE) 2017/418 a Consiliului (2) și a intrat în vigoare la 10 mai 2017. Acordul și protocolul de punere în aplicare a acestuia (denumit în continuare „protocolul actual”) au fost aplicate cu titlu provizoriu de la 14 octombrie 2016 (3).
                  
               
                     (2)
                  
                  
                     La 7 iulie 2020, Consiliul a autorizat Comisia să înceapă negocieri cu Guvernul Insulelor Cook în vederea încheierii unui nou protocol de punere în aplicare a acordului (denumit în continuare „protocolul”).
                  
               
                     (3)
                  
                  
                     În așteptarea finalizării negocierilor, protocolul actual a fost prelungit cu un an (4) și urmează să expire la 13 noiembrie 2021.
                  
               
                     (4)
                  
                  
                     Respectivele negocieri s-au încheiat cu succes, iar la 28 iulie 2021 a fost parafat protocolul.
                  
               
                     (5)
                  
                  
                     Obiectivul protocolului este de a permite Uniunii și Guvernului Insulelor Cook să colaboreze în continuare pentru a promova o politică sustenabilă în domeniul pescuitului și exploatarea responsabilă a resurselor piscicole din apele de pescuit ale Insulelor Cook, în conformitate cu obiectivul de conservare a resurselor biologice marine recunoscut în dreptul Uniunii, și de a permite navelor Uniunii să pescuiască în apele respective.
                  
               
                     (6)
                  
                  
                     Având în vedere importanța economică a activităților de pescuit ale Uniunii în zonele de pescuit ale Insulelor Cook și având în vedere necesitatea de a evita întreruperea respectivelor activități la expirarea protocolului actual, ar trebui ca protocolul să intre în vigoare cât mai curând posibil.
                  
               
                     (7)
                  
                  
                     Prin urmare, protocolul ar trebui să fie semnat și să se aplice cu titlu provizoriu de la data semnării sale, până la finalizarea procedurilor necesare pentru încheierea acestuia.
                  
               
                     (8)
                  
                  
                     Autoritatea Europeană pentru Protecția Datelor a fost consultată în conformitate cu articolul 42 din Regulamentul (UE) 2018/1725 al Parlamentului European și al Consiliului (5) și a emis un aviz la 3 noiembrie 2021,
                  
               ADOPTĂ PREZENTA DECIZIE:
         
            Articolul 1
            Se autorizează semnarea, în numele Uniunii, a Protocolului de punere în aplicare a Acordului de parteneriat în domeniul pescuitului sustenabil dintre Uniunea Europeană și Guvernul Insulelor Cook (denumit în continuare „protocolul”), sub rezerva încheierii protocolului menționat. (6)
            
         
         
            Articolul 2
            Președintele Consiliului este autorizat să desemneze persoana sau persoanele împuternicite să semneze protocolul în numele Uniunii.
         
         
            Articolul 3
            Protocolul se aplică cu titlu provizoriu, de la data semnării sale (7), până la finalizarea procedurilor necesare pentru intrarea în vigoare a acestuia.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Bruxelles, 11 noiembrie 2021.
            
               
                  Pentru Consiliu
               
               
                  Președintele
               
               Z. POČIVALŠEK
            
         
         
            (1)  JO L 131, 20.5.2016, p. 3.
         
            (2)  Decizia (UE) 2017/418 a Consiliului din 28 februarie 2017 privind încheierea, în numele Uniunii Europene, a Acordului de parteneriat în domeniul pescuitului sustenabil între Uniunea Europeană și Guvernul Insulelor Cook și a protocolului de punere în aplicare a acestuia (JO L 64, 10.3.2017, p. 1).
         
            (3)  JO L 289, 25.10.2016, p. 1.
         
            (4)  JO L 395, 25.11.2020, p. 1.
         
            (5)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (6)  A se vedea pagina 3 din prezentul Jurnal Oficial.
         
            (7)  Data de la care protocolul va fi aplicat cu titlu provizoriu va fi publicată în Jurnalul Oficial al Uniunii Europene de către Secretariatul General al Consiliului.